Document ID: 32006R0565

KOMISJONI MÄÄRUS (EÜ) nr 565/2006,
6. aprill 2006,
millega kehtestatakse teatavate eritähelepanu vajavate ainete importijatele ja tootjatele katsetamise ja teatamise nõuded kooskõlas nõukogu määrusega (EMÜ) nr 793/93 olemasolevate ainete ohtlikkuse hindamise ja kontrolli kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. märtsi 1993. aasta määrust (EMÜ) nr 793/93 olemasolevate ainete ohtlikkuse hindamise ja kontrolli kohta, (1) eriti selle artikli 10 lõiget 2,
ning arvestades järgmist:
(1)
Referendid, kelle liikmesriigid on määranud vastavalt määruse (EMÜ) nr 793/93 artikli 10 lõikele 1, on hinnanud teavet, mida tootjad ja importijad on teatavate eritähelepanu vajavate ainete kohta esitanud. Pärast konsulteerimist tootjate ja importijatega on referendid otsustanud, et ohtlikkuse hindamiseks on vaja nõuda kõnealustelt tootjatelt ja importijatelt lisateabe esitamist ja lisakatsete tegemist.
(2)
Kõnesolevate ainete hindamiseks vajalikku teavet ei ole võimalik saada endistelt tootjatelt ega importijatelt. Tootjad ja importijad on kontrollinud, et loomkatseid ei ole võimalik asendada ega piirata muude meetodite kasutamisega.
(3)
Seetõttu on asjakohane nõuda, et eritähelepanu vajavate ainete tootjad ja importijad esitaksid kõnesolevate ainete kohta lisateavet ja teeksid nendega lisakatseid. Kõnealuste katsete läbiviimiseks tuleks kasutada protokolle, mis referendid on esitanud komisjonile.
(4)
Käesoleva määruse sätted on kooskõlas määruse (EMÜ) nr 793/93 artikli 15 alusel loodud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Lisas loetletud ainete tootjad ja importijad, kes on esitanud teabe kooskõlas määruse (EMÜ) nr 793/93 artiklite 3, 4, 7 ja 9 nõuetega, koguvad lisas märgitud teavet ja teevad seal märgitud katsed ning esitavad tulemused asjakohastele referentidele.
Katsed tehakse vastavalt referentide poolt kindlaksmääratud protokollidele.
Tulemused esitatakse lisas ettenähtud tähtaja jooksul.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. aprill 2006

Labels: 12
0
1
20